กระทรวงวัฒนธรรมเตรียมเสนอคณะรัฐมนตรีประกาศให้ปี 2562 เป็นปีแห่งวัฒนธรรมไทยและปีแห่งวัฒนธรรอาเซียน
นายวีระ โรจน์พจนรัตน์ รัฐมนตรีว่าการกระทรวงวัฒนธรรม เปิดเผยว่า จากการประชุมติดตามความคืบหน้าด้านการต่างประเทศ  ได้นำผลการประชุมรัฐมนตรีอาเซียนที่กำกับดูแลงานด้านวัฒนธรรมและศิลปะ ณ สาธารณรัฐอินโดนีเซีย ซึ่งมีมติรับรองให้ปี2562 เป็นปีแห่งวัฒนธรรมอาเซียน ดังนั้นกระทรวงวัฒนธรรมจึงเตรียมเสนอคณะรัฐมนตรีให้มีการประกาศ ปี 2562 เป็นปีแห่งวัฒนธรรมไทย และปีแห่งวัฒนธรรมอาเซียนร่วมด้วย  โดยมอบหมายให้สำนักปลัดกระทรวงวัฒนธรรมบูรณาการความร่วมมือกับหน่วยงานต่างๆ  จัดทำแผนปฏิบัติการส่งเสริมปีแห่งวัฒนธรรมไทยและปีแห่งวัฒนธรรมอาเซียนด้านต่างๆ เช่น การแสดงโขนเพื่อเฉลิมฉลองในโอกาสที่ไทยเสนอโขนเพื่อขึ้นทะเบียนเป็นรายการตัวแทนมรดกทางวัฒนธรรมที่จับต้องไม่ได้ของมนุษยชาติ การจัดทำหนังสือมรดกวัฒนธรรมของประเทศสมาชิก การเตรียมความพร้อมเป็นเจ้าภาพจัดประชุมอาเซียน รวมถึงศึกษาแนวทางการทำข้อตกลงความร่วมมือด้านศิลปวัฒนธรรมกับประเทศต่างๆ ตลอดจนการจัดการแสดงทางด้านศิลปวัฒนธรรมในต่างประเทศ
  
พร้อมทั้งให้กำหนดแผนการวิจัยด้านศิลปวัฒนธรรมที่จะดำเนินการในปีงบประมาณ 2563 ให้สอดคล้องกับความต้องการของประเทศและยุทธศาสตร์ชาติ 20 ปี  ให้สามารถนำมาใช้ประโยชน์ด้านนโยบายและการบริหารงานวัฒนธรรม  อาทิ ด้านการส่งเสริมภาพยนตร์ไทยไปสู่ตลาดโลก การส่งเสริมเด็กไทยให้สามารถเล่นดนตรีได้อย่างน้อยคนละ 1 ชิ้น การส่งเสริมเศรษฐกิจสร้างสรรค์